CELEX: 32017D2302
Language: da
Date: 2017-12-12 00:00:00
Title: Rådets afgørelse (FUSP) 2017/2302 af 12. december 2017 til støtte for OPCW-aktiviteterne for at bistå med oprensningsarbejdet på det tidligere oplagringssted for kemiske våben i Libyen inden for rammerne af gennemførelsen af EU's strategi mod spredning af masseødelæggelsesvåben

13.12.2017   
            
            
               DA
            
            
               Den Europæiske Unions Tidende
            
            
               L 329/49
            
         RÅDETS AFGØRELSE (FUSP) 2017/2302
   af 12. december 2017
   til støtte for OPCW-aktiviteterne for at bistå med oprensningsarbejdet på det tidligere oplagringssted for kemiske våben i Libyen inden for rammerne af gennemførelsen af EU's strategi mod spredning af masseødelæggelsesvåben
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 28, stk. 1, og artikel 31, stk. 1,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:
   
               (1)
            
            
               Eksekutivrådet under Organisationen for Forbud mod Kemiske Våben (OPCW) vedtog den 20. juli 2016 afgørelse EC-M-52/DEC.1 om tilintetgørelse af Libyens resterende kemiske våben og anmodede OPCW's generaldirektør om at bistå Libyen med at udarbejde en ændret plan for tilintetgørelse af Libyens kemiske våben i kategori 2.
            
         
               (2)
            
            
               De Forenede Nationers Sikkerhedsråd vedtog den 22. juli 2016 resolution 2298, som hilser afgørelse EC-M-52/DEC.1 velkommen og giver sin tilslutning til den, og anmodede OPCW's generaldirektør om regelmæssigt at aflægge rapport til Sikkerhedsrådet, indtil tilintetgørelsen er afsluttet og er blevet verificeret.
            
         
               (3)
            
            
               Den 27. juli 2016 vedtog OPCW-Eksekutivrådet afgørelse EC-M-52/DEC.2 om detaljerede krav vedrørende tilintetgørelsen af Libyens resterende kemiske våben i kategori 2.
            
         
               (4)
            
            
               Det Europæiske Råd vedtog den 12. december 2003 EU's strategi mod spredning af masseødelæggelsesvåben (strategien), som understreger de centrale roller, som konventionen om forbud mod udvikling, fremstilling, oplagring og anvendelse af kemiske våben og sådanne våbens tilintetgørelse (CWC) og OPCW spiller i bestræbelserne på at opnå en verden uden kemiske våben.
            
         
               (5)
            
            
               Unionen er aktivt i gang med at gennemføre strategien og iværksætte de foranstaltninger, der er opført i strategiens kapitel III, navnlig ved at stille finansielle midler til rådighed for specifikke projekter, der gennemføres af multilaterale institutioner såsom OPCW.
            
         
               (6)
            
            
               Generaldirektøren for OPCW udsendte den 1. august 2016 en note med opfordring til frivillige bidrag til den nye trustfond for støtte til Libyen (S/1400/2016).
            
         
               (7)
            
            
               OPCW anmodede den 29. september 2017 Den Europæiske Union om at overveje rettidig bistand til finansiering af oprensningen af Libyens tilintetgørelses- og oplagringsanlæg.
            
         
               (8)
            
            
               Unionen har været en stærk og konstant støtte for OPCW i forbindelse med gennemførelsen af dets mandat. I EU's erklæring af 7. april 2017 hedder det, at Unionen fortsat vil støtte OPCW's bestræbelser og arbejde.
            
         
               (9)
            
            
               Den tekniske gennemførelse af denne afgørelse bør overlades til OPCW. Projekterne som støttet af Unionen kan kun finansieres gennem frivillige bidrag til OPCW's tekniske sekretariat. Sådanne bidrag, som Unionen skal yde, vil medvirke til at sætte OPCW i stand til fortsat at udføre de opgaver, der er anført i de relevante afgørelser fra OPCW-Eksekutivrådet.
            
         
               (10)
            
            
               Tilsynet med, at Unionens finansielle bidrag anvendes korrekt, bør overlades til Kommissionen —
            
         VEDTAGET DENNE AFGØRELSE:
   Artikel 1
   1.   Unionen støtter OPCW i forbindelse med den fuldstændige tilintetgørelse af Libyens lager af kemiske våben, som er underlagt de verifikationsforanstaltninger, der er fastsat i CWC.
   2.   Det projekt, der støttes gennem denne rådsafgørelse, skal bidrage til omkostningerne ved OPCW's oprensningsarbejde på det tidligere oplagringssted for kemiske våben Ruwagha i Libyen.
   En udførlig beskrivelse af projektet findes i bilaget.
   Artikel 2
   1.   Unionens højtstående repræsentant for udenrigsanliggender og sikkerhedspolitik (HR) er ansvarlig for gennemførelsen af denne afgørelse.
   2.   Den tekniske gennemførelse af de aktiviteter, der er omhandlet i artikel 1, stk. 2, overlades til OPCW. Det udfører denne opgave under HR's ansvar. Med henblik herpå indgår HR de nødvendige aftaler med OPCW.
   Artikel 3
   1.   Det finansielle referencegrundlag for gennemførelsen af det projekt, der er omhandlet i artikel 1, stk. 2, er 3 035 590,80 EUR.
   2.   De udgifter, der finansieres over det beløb, der er anført i stk. 1, forvaltes i overensstemmelse med de procedurer og regler, der gælder for Unionens budget.
   3.   Kommissionen fører tilsyn med, at de udgifter, der er omhandlet i stk. 1, forvaltes korrekt. Med henblik herpå indgår den en finansieringsaftale med OPCW. Det skal fremgå af finansieringsaftalen, at OPCW skal sikre, at Unionens bidrag bliver synligt i en grad, der svarer til dets størrelse.
   4.   Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelse af finansieringsaftalen.
   Artikel 4
   1.   HR aflægger rapport til Rådet om gennemførelsen af denne afgørelse på grundlag af regelmæssige rapporter udarbejdet af OPCW. Disse rapporter danner grundlag for Rådets evaluering.
   2.   Kommissionen giver Rådet oplysninger om de finansielle aspekter af gennemførelsen af det projekt, der er omhandlet i artikel 1, stk. 2.
   Artikel 5
   1.   Denne afgørelse træder i kraft på dagen for vedtagelsen.
   2.   Den udløber 20 måneder efter datoen for indgåelse af den finansieringsaftale mellem Kommissionen og OPCW, der er omhandlet i artikel 3, stk. 3, eller seks måneder efter sin ikrafttræden, hvis en sådan finansieringsaftale ikke er indgået senest på dette tidspunkt.
   
      Udfærdiget i Bruxelles, den 12. december 2017.
      
         
            På Rådets vegne
         
         S. MIKSER
         
            Formand
         
      
   
   
      BILAG
      1.   Baggrund
      Libyen afsluttede i februar 2014 tilintetgørelsen af kemiske våben i kategori 1 på Ruwagha-anlægget i al-Jufra-provinsen. Tilintetgørelsesprocessen førte til opfyldning af 24 transportcontainere med giftigt affald og tre containere med saltopløsninger. I 2016 kunne Libyen omhælde kemiske våben i kategori 2 (udgangsstoffer), der var oplagret i 45 forringede tanke, til nye ISO-containere. I overensstemmelse med en afgørelse fra OPCW-Eksekutivrådet (EC-M-52/DEC.2 dateret 27. juli 2016) blev de nye ISO-containere transporteret til Misrata havn, hvor de skulle afskibes til Tyskland med henblik på bortskaffelse på et specialiseret anlæg. Under omhældningen undergik én tank en eksoterm reaktion. På grund af den uvisse karakter og høje viskositet af det resterende materiale i tanken kunne de tyske myndigheder ikke give samtykke til at modtage tanken med henblik på tilintetgørelse. De oprindelige 45 omhældte tanke er stadig oplagret på Ruwagha-anlægget. Disse tanke er i forskellige stadier af nedbrydning, og mange indeholder stadig rester af kemikalier, som sidder fast på væggene, eller som ikke fuldstændig kunne vækpumpes. Herudover er cirka 350 ton spildevand fra hydrolyse af HD (destilleret sennepsgas) også oplagret på Ruwagha-anlægget. Mange af containerne menes at have været fyldt med reaktionsmasse, der indeholder meget sure og farlige kemikalier, som ikke er blevet stabiliseret. Flere af containerne er utætte og tærede og kræver yderligere behandling med henblik på korrekt bortskaffelse.
      OPCW-Eksekutivrådet anmodede i sin beretning fra 83. samling (dateret 11. november 2016) OPCW's tekniske sekretariat om at udtage prøver, når sikkerhedssituationen i Libyen gør det muligt, men sikkerhedssituationen har endnu ikke gjort det muligt. En prøveudtagning i området kan tilpasses sikkerhedssituationen gennem direkte videotransmission.
      OPCW-Eksekutivrådet anerkendte i sin afgørelse EC-M-53/DEC.1 dateret 26. august 2016 — i operativt punkt 2, hvor det hilser frivillige finansielle bidrag og tilsagn fra en række deltagerstater til støtte for tilintetgørelsesaktiviteterne velkommen — at Den Europæiske Union i afventen af godkendelse i Unionen har meddelt det tekniske sekretariat, at den agter at yde støtte til tilintetgørelse af de resterende omhældte tanke og miljøoprensning på Ruwagha-anlægget. Unionens opmærksomhed på dette aktuelle problem vil gøre det muligt for Libyen at frigøre sig helt fra de tidligere programmer for kemiske våben på miljømæssigt passende måde, hvilket understreger Unionens bidrag til regionen med både kort- og langsigtede virkninger.
      2.   Overordnede mål
      Det overordnede formål med foranstaltningen er at bidrage til elimineringen og den fuldstændige tilintetgørelse af lageret af kemiske våben i Libyen.
      De specifikke mål er følgende:
      
                  —
               
               
                  at fuldføre hele oprensningsarbejdet på det tidligere oplagringssted for kemiske våben Ruwagha (al-Jufra-provinsen) på en miljømæssigt korrekt måde og med respekt af de verifikationsforanstaltninger, der er fastsat i konventionen om forbud mod kemiske våben (CWC)
               
            
                  —
               
               
                  at øge kapaciteten hos den nationale libyske myndighed som udpeget i henhold til CWC's artikel VII, stk. 4, og hos dem, der arbejder med tilintetgørelse, dekontaminering og bortskaffelse af kemiske materialer i Libyen
               
            
                  —
               
               
                  at uddanne dem, der deltager i disse bestræbelser, i at indsamle, registrere og transportere jordprøver på og omkring Ruwagha-lageranlægget i overensstemmelse med OPCW's standarder og under anvendelse af direkte videotransmission og forseglede OPCW-kameraer med henblik på efterlevelse af beretningen fra eksekutivrådets 83. samling.
               
            3.   Aktivitetsbeskrivelse
      OPCW's tekniske sekretariat vil yde bistand til den nationale libyske myndighed, som vil have det endelige ansvar for fuld gennemførelse af oprensningsarbejdet.
      OPCW's tekniske sekretariat vil indgå en bidragsaftale med FN's Projektkontor (UNOPS), som skal hyre en libysk ekspertvirksomhed til at gennemføre projektet og betale den libyske virksomhed. OPCW vil sammen med den nationale libyske myndighed føre tilsyn med og validere det arbejde, der udføres.
      Aktivitet 1: Koordineringsmøder mellem OPCW's tekniske sekretariat, den nationale libyske myndighed, konsulenter og eksperter samt tekniske besøg
      Følgende aktiviteter er planlagt:
      
                  —
               
               
                  tekniske konsultationsmøder mellem OPCW's tekniske sekretariat, libyske repræsentanter og den nationale libyske myndigheds tekniske projektrådgiver. På grund af sikkerhedsrestriktioner vil møderne blive afholdt i Tunesien
               
            
                  —
               
               
                  besøg af repræsentanter fra UNOPS og Libyen i fremstillingsvirksomheder og transport-, salgs- og tjenesteydelsesvirksomheder.
               
            Tidsplan: i hele projektets varighed.
      Aktivitet 2: Indgåelse af kontrakter om tjenesteydelser
      Følgende aktiviteter er planlagt:
      
                  —
               
               
                  hyring af en teknisk konsulent til den nationale libyske myndighed
               
            
                  —
               
               
                  indgåelse af kontrakt med en ingeniørvirksomhed med henblik på konstruktion af en fordampningsdam
               
            
                  —
               
               
                  indgåelse af kontrakt med lokale medarbejdere med henblik på oprensningsaktiviteter
               
            
                  —
               
               
                  kommunikationsudstyr til støtte for direkte videotransmission med henblik på prøveudtagning.
               
            Tidsplan: projektets måned 1-6.
      Aktivitet 3: Teknisk uddannelse og prøveudtagningsuddannelse for den nationale libyske myndighed
      Følgende aktiviteter er planlagt:
      
                  —
               
               
                  uddannelse af libyske repræsentanter ved OPCW-inspektøruddannelseshold i prøveindsamling, -forsegling og -sporbarhed
               
            
                  —
               
               
                  levering og uddannelse af libyske repræsentanter med kamera og direkte videotransmission i Tunis. Uddannelse på stedet er ikke mulig på grund af manglende støtte fra De Forenede Nationers sikkerhedsafdeling samt høje omkostninger ved forsikring for de kontraherede personer i et farligt område
               
            
                  —
               
               
                  prøveudtagning ved de uddannede libyske repræsentanter.
               
            Tidsplan: projektets måned 1-3.
      Aktivitet 4: Leje og indkøb af udstyr og materialer, herunder udskiftnings-, vedligeholdelses- og reparationsomkostninger
      Leje og indkøb af udstyr til støtte for anlæg af fordampningsdamme. Der vil blive udfoldet enhver bestræbelse for så vidt muligt at leje udstyr snarere end at erhverve ejendomsret over det; noget udstyr vil dog blive betragtet som forurenet og ikke muligt at tilbagelevere. Ejendomsretten til dette udstyr vil derfor ved projektets afslutning blive overdraget til den nationale libyske myndighed, som vil opbevare udstyret. Kemikalier til neutraliseringsprocessen samt rør og slanger vil være en del af projektets hjælpematerialer. Alt nødvendigt udstyr til hovedanlægget, f.eks. kraner, bulldozere og gaffeltrucks, vil blive lejet.
      Indkøb og leje af udstyr og materialer fra libyske virksomheder vil blive foretaget af UNOPS. Nogle genstande kan dog afhængigt af hensigtsmæssighed og omkostninger indkøbes af OPCW.
      Tidsplan: i hele projektets varighed, hvis og når udstyr og tjenester er påkrævet.
      Aktivitet 5: Indkøb af værnemidler og detektionssystemer samt lægemidler og medicinsk udstyr og støtte
      Personlige værnemidler (PV) kræves til anvendelse i forbindelse med farlige kemikalier. Det forventes, at alle PV'er vil blive forurenet og skal tilintetgøres i landet. Ejendomsretten til ubrugt udstyr vil blive overdraget til den nationale libyske myndighed for konventionen om forbud mod kemiske våben.
      Indkøb af udstyr og materialer vil blive nærmere aftalt mellem OPCW og UNOPS.
      Tidsplan: i hele projektets varighed.
      Aktivitet 6: Projektgennemførelse
      OPCW's tekniske sekretariat vil føre tilsyn med programforvaltningen, dette skal omfatte udarbejdelse af milepæle, interne gennemgange, tilsyn med kontraktlige aftaler og finansiel forvaltning. UNOPS vil ikke frigive midler til libyske virksomheder, før den nationale libyske myndighed skriftligt bekræfter over for OPCW-programforvalteren, at det pågældende arbejde er blevet tilfredsstillende udført. Forventede aktiviteter omfatter:
      
                  —
               
               
                  indkøb af eksterne tjenesteydelser eller en aftale om særlige tjenesteydelser vedrørende teknisk bistand i forbindelse med gennemførelsen af projektet
               
            
                  —
               
               
                  betaling af forvaltningshonorar for indkøbs- og tjenesteydelser, som leveres af De Forenede Nationers Projektkontor.
               
            Tidsplan: i hele projektets varighed.
      4.   Vejledende handlingsplan
      De aktiviteter, der skal gennemføres i forbindelse med denne foranstaltning, vil bestå af en forberedende fase efterfulgt af tre operationelle faser.
      Forberedende fase:
      En ekspertvirksomhed vil blive hyret til at give den nationale libyske myndighed uddannelse i prøveudtagning og til at yde teknisk rådgivning og støtte i hele projektets varighed. Der vil blive indgået en bidragsaftale mellem OPCW og UNOPS til hyring af lokale virksomheder med henblik på konstruktion af en fordampningsdam, ydelse af akut lægehjælp, indkøb og leje af de nødvendige genstande og udførelse af oprensningsarbejdet.
      Fase 1:
      Der vil blive udtaget jordprøver omkring de utætte containere under anvendelse af videotransmission i realtid. Dette vil omfatte direkte transmission til operationscentret, så OPCW-inspektørerne kan overvåge prøveudtagningen og emballeringen. De containere, der tidligere blev omhældt inden afskibningen af kemikalierne, vil blive renset med dekontamineringsmiddel og vand efterfulgt af transport af de tomme containere til et smelteri med henblik på tilintetgørelse. Skyllevandet vil blive opsamlet i containere, der allerede er tilgængelige på stedet, i afventen af anlæggelsen af fordampningsdammen.
      Fase 2:
      To fordampningsdamme vil blive konstrueret og anlagt til modtagelse af det materiale, der er opsamlet i fase 1, og det tidligere neutraliserede indhold af tank 24 med henblik på naturlig fordampning af vand og nedgravning af ufarlige salte. De tanke, der anvendes til neutralisering af indholdet af de 24 forurenede tanke, vil blive transporteret til et smelteri med henblik på tilintetgørelse.
      Fase 3:
      Cirka 350 ton spildevand fra hydrolyse af HD (destilleret sennepsgas), der i øjeblikket er oplagret på Ruwagha-anlægget, vil blive analyseret og behandlet som nødvendigt og derefter pumpet ud i dammene med henblik på neutralisering, stabilisering, fordampning og nedgravning.
      5.   Forventede resultater
      Foranstaltningens forventede resultater er som følger:
      
                  —
               
               
                  fuldførelse af elimineringen af det libyske program for kemiske våben
               
            
                  —
               
               
                  gennemførelse af en fuld oprensning af det tidligere oplagringssted for kemiske våben i Ruwagha, Libyen, herunder gennem fuldstændig tilintetgørelse af de 45 omhældte containere, hvilket omfatter transport til et smelteri og stabilisering og tilintetgørelse af de 350 ton HD-spildevand
               
            
                  —
               
               
                  gennemført teknisk uddannelse og prøveudtagningsuddannelse for den nationale libyske CWC-myndighed
               
            
                  —
               
               
                  fuldførelse, under ledelse af OPCW, af prøveudtagningen og transporten af jorden omkring de utætte containere.
               
            6.   Anslået varighed
      Projektets varighed forventes at være 20 måneder.
      7.   Unionens synlighed
      Synlighed af EU-støtte under OPCW-arrangementer eller på OPCW-møder: Den finansielle støtte fra Den Europæiske Union vil blive anerkendt i rapporter fra OPCW's generaldirektør og Eksekutivrådet med henvisning til aktiviteterne i Libyen. EU's flag vil blive vist på al projektdokumentation.
      Synlighed af EU-finansiering på udstyr: OPCW vil anmode den nationale libyske myndighed om at vise passende anerkendelse på alt udstyr, der indkøbes ved anvendelse af EU-midler, og som ikke er hjælpematerialer, herunder visning af EU-logoet. OPCW vil også anmode UNOPS om at anvende sådanne bestemmelser om synlighed af Den Europæiske Unions finansielle støtte. Hvis en sådan visning kan bringe OPCW's privilegier og immuniteter eller sikkerheden for organisationens personale eller de endelige støttemodtagere i fare, vil der blive indgået hensigtsmæssige alternative aftaler.
      8.   Styringskomité
      Styringskomitéen for dette projekt vil bestå af repræsentanter for EU-Udenrigstjenesten og OPCW. Styringskomitéen vil regelmæssigt, mindst hver sjette måned, evaluere gennemførelsen af denne afgørelse, herunder ved hjælp af elektroniske kommunikationsmidler.
      9.   Rapportering
      OPCW vil hver sjette måned forelægge en berettende statusrapport for at evaluere fremskridtene hen imod fuldførelse af projektresultaterne. OPCW vil forelægge en endelig berettende og finansiel rapport inden for seks måneder efter afslutningen af gennemførelsesperioden.